Der er forskel på, hvor hurtigt man får behandling, når man er blevet udredt for kræft. Måske netop derfor har Sundhedsstyrelsen sat en grænse for, hvor længe der bør gå, fra en patient starter i udredning til behandling opstartes - en såkaldt standard forløbstid. I Nordjylland overholdes tiderne bedst - hele 88 procent af kræfttilfælde i Region Nordjylland bliver behandlet inden for den anbefalede tid. Det viser en ny rapport fra Sundhedsstyrelsen. Dermed er Nordjylland faktisk det bedste sted at bo, når det kommer til at få behandling i tide. Værst står det til i Region Sjælland, hvor 20 procent færre - altså blot 68 procent af kræftpatienterne - bliver behandlet inden for den anbefalede tidsramme. Småt men godt På landsplan er det i gennemsnit 77 procent af kræftpatienterne, der har fået behandling inden for den anbefalede tid. Tallene dækker over tredje kvartal af 2022. Det er en smule bedre end tidligere på året - faktisk to procentpoint. Men hvorfor er man så meget bedre end gennemsnittet i Nordjylland? Det har Charlotte Birkmose Rotbøl, der er cheflæge på onkologisk afdeling i Aalborg en idé om. - Det skyldes flere ting. For det første, har vi bare ét hospital i regionen, og vi er også gode til at sørge for at registrere alt. Men det vigtigste er, at vi har et rigtig godt tværfagligt samarbejde mellem onkologer, kirurger, patologer og radiologer. Vi mødes en gang om dagen og diskuterer patienterne, forklarer hun. Region Nordjylland har ikke altid lagt i top, når det kommer til at få behandlet flest muligt kræftpatienter inden for den anbefalede tid. - Vi har fået et effektivt system nu, hvor vi har et tværfagligt møde hver eneste dag. Før var det bare et par gange om ugen. Det er helt ekstraordinært godt, mener onkologen.

Referat:
Et stærkt samarbejde og daglige møder med alle faggrupper sikrer, at flest muligt bliver behandlet for kræft hurtigt i Nordjylland.